CELEX: 32020R0523
Language: sl
Date: 2020-04-07 00:00:00
Title: Izvedbena uredba Komisije (EU) 2020/523 z dne 7. aprila 2020 o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi v zvezi s tarifno podštevilko 90211010 (ortopedski pripomočki)

15.4.2020   
               
               
                  SL
               
               
                  Uradni list Evropske unije
               
               
                  L 116/1
               
            
         IZVEDBENA UREDBA KOMISIJE (EU) 2020/523
         z dne 7. aprila 2020
         o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi v zvezi s tarifno podštevilko 9021 10 10 (ortopedski pripomočki)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) in zlasti člena 9(1)(e) Uredbe,
         ob upoštevanju naslednjega:
         
                     (1)
                  
                  
                     Uredba (EGS) št. 2658/87 določa nomenklaturo blaga (v nadaljnjem besedilu: kombinirana nomenklatura), ki je navedena v Prilogi I k navedeni uredbi.
                  
               
                     (2)
                  
                  
                     Zaradi pravne varnosti je treba razjasniti uvrstitev ortopedskih pripomočkov pod tarifno podštevilko 9021 10 10 kombinirane nomenklature.
                  
               
                     (3)
                  
                  
                     V skladu s sodbo Sodišča v združenih zadevah C-260/00 do C-263/00 (2), pojasnjevalnimi opombami harmoniziranega sistema k tarifni številki 9021 in opombo 6 k poglavju 90 so ortopedski pripomočki opredeljeni kot izdelki, posebej zasnovani za poseben ortopedski namen.
                  
               
                     (4)
                  
                  
                     Sodišče je v tej sodbi pojasnilo, da imajo ortopedski pripomočki specifičen medicinski namen za razliko od običajnih (preprostih) izdelkov, ki so namenjeni splošni uporabi. Merila za razlikovanje ortopedskih pripomočkov od običajnih izdelkov vključujejo tudi način izdelave, material, iz katerega se izdelujejo, način delovanja in njihovo prilagodljivost težavam posameznega bolnika.
                  
               
                     (5)
                  
                  
                     Opomba 6 k poglavju 90 določa, da se ortopedski pripomočki uporabljajo za preprečevanje ali popravljanje telesnih deformacij oziroma za podpiranje ali držanje delov telesa po bolezni, delovanju ali poškodbi.
                  
               
                     (6)
                  
                  
                     V oddelku I pojasnjevalnih opomb harmoniziranega sistema k tarifni številki 9021 so navedeni primeri številnih ortopedskih pripomočkov, ki jih zajema ta tarifna številka, s primeri izdelkov, ki niso zajeti pod tarifno številko 9021. Obseg izdelka, določen v teh pojasnjevalnih opombah, je v skladu z novo dodatno opombo.
                  
               
                     (7)
                  
                  
                     Zaradi pravne varnosti je treba navesti primere medicinskih namenov, na podlagi katerih se nekateri izdelki razlikujejo od ortopedskih pripomočkov, ki so zasnovani za poseben ortopedski namen.
                  
               
                     (8)
                  
                  
                     Zaradi pravne varnosti je treba dati pojasnila o načinu delovanja (visoka stopnja natančnosti) ortopedskih pripomočkov, ki so namenjeni preprečevanju nadaljnjih poškodb ali telesnih deformacij za razliko od običajnih izdelkov, za katere se ne šteje, da so zasnovani z enako visoko stopnjo natančnosti in tako ne morejo v celoti preprečiti neželenih gibov.
                  
               
                     (9)
                  
                  
                     Zato je treba vstaviti novo dodatno opombo v poglavju 90 drugega dela kombinirane nomenklature, da se zagotovi njena enotna razlaga.
                  
               
                     (10)
                  
                  
                     Nova dodatna opomba je v skladu z Izvedbeno uredbo Komisije (EU) 2018/787 (3) o razvrščanju opornice za gleženj (t. i. „ortoze na vezalke“) in z obstoječimi pojasnjevalnimi opombami kombinirane nomenklature k tarifni podštevilki 9021 10 10 ter odraža uveljavljeno prakso držav članic pri uvrščanju.
                  
               
                     (11)
                  
                  
                     Uredbo (EGS) št. 2658/87 bi bilo zato treba ustrezno spremeniti.
                  
               
                     (12)
                  
                  
                     Ukrepi iz te uredbe so v skladu z mnenjem Odbora za carinski zakonik –
                  
               SPREJELA NASLEDNJO UREDBO:
         
            Člen 1
            Poglavje 90 drugega dela Priloge I k Uredbi (EGS) št. 2658/87 se spremeni:
            
                        (1)
                     
                     
                        naslov „Dodatna opomba“ za opombo 7 se nadomesti z naslovom „Dodatni opombi“;
                     
                  
                        (2)
                     
                     
                        doda se naslednja dodatna opomba:
                        
                                    „2.
                                 
                                 
                                    Za potrebe tarifne podštevilke 9021 10 10 izraz ‚ortopedski pripomočki‘ pomeni pripomočke, ki so posebej zasnovani za poseben ortopedski namen, za razliko od izdelkov, ki bi se lahko uporabljali za raznovrstne namene (na primer izdelki za preobremenjene sklepe, vezi ali kite zaradi športnih dejavnosti, tipkanja, in izdelki, ki zgolj lajšajo bolečino dela telesa s hibo ali invalidnega dela telesa, na primer zaradi vnetja).
                                    ‚Ortopedski pripomočki‘ morajo v celoti preprečiti posamezen gib dela telesa s hibo ali invalidnega dela telesa (na primer sklepov, vezi ali kit), da izločijo možnost nadaljnje poškodbe ali telesne deformacije oziroma poslabšanja take poškodbe ali deformacije, za razliko od drugih izdelkov, ki ne morejo preprečiti določenih gibov, preprečujejo pa refleksne gibe (tj. podzavestne gibe) zahvaljujoč svoji sorazmerni neprožnosti, na primer zaradi upogibljivih opornic, blazinic za razbremenitev pritiska, neelastičnega tekstila, pritrditve s sprimnimi trakovi.“
                                 
                              
                  
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 7. aprila 2020
            
               
                  Za Komisijo
               
               
                  V imenu predsednice
               
               Stephen QUEST
               
                  Generalni direktor
               
               
                  Generalni direktorat za obdavčenje in carinsko unijo
               
            
         
         
            (1)  UL L 256, 7.9.1987, str. 1.
         
            (2)  Sodba Sodišča z dne 7. novembra 2002 v združenih zadevah Lohmann in Medi Bayreuth, C-260/00 do C-263/00, ECLI:EU:C:2002:637.
         
            (3)  Izvedbena uredba Komisije (EU) 2018/787 z dne 25. maja 2018 o uvrstitvi določenega blaga v kombinirano nomenklaturo (UL L 134, 31.5.2018, str. 1).